Page:Ludus Coventriae (1841).djvu/227

 Belsabub. Now, lovely Lucyfer, in helle so derke, Kynge and Lorde of synne and pryde; With sum myst his wittys to merke, He send the grace to be thi gyde, And evyr more be thi spede! Belyalle. Alle the develys, that ben in helle, Shul pray to Mahound, as I the telle, That thou mayst spede this jurney welle, And comforte the in this dede.

Jhesus. Xl.^{ti} days and xl.^{ti} nyght Now have I fastyd for mannys sake; A more grett hungyr had nevyr no wyght, Than I myself begynne to take; ffor hungyr in peyn stronge am I pyght, And bred have I non myn hungyr for to slake, A lytel of a loof relese myn hungyr myght, But mursele have I non my comforte for to make; This suffyr I, man, for the. ffor thi glotenye and metys wronge, I suffyr for the this hungyr stronge, I am afferde it wyl be longe Or thou do thus for me.

Sathan. The Sone of God if that thou be, Be the grett myght of thi godhede, Turne these flyntes, anon lett se, ffrom arde stonys to tendyr brede. More bettyr it is, as I telle the, Wysely to werke aftyr my reed, And shewe thi myght of grett majesté, Than thorw grett hungyr ffor to be dede. These stonys now bred thou make, Goddys Sone if that thou be, Make these stonys bred, lett se,